

***Број: 02 - \_\_\_\_\_\_\_\_\_\_ П Р Е Д Л О Г***

***\_\_\_\_\_\_\_ 2024 година***

***С к о п ј е***

***ЗАПИСНИК***

***од Сто педесет и втората******седница на Управниот одбор на***

***Фондот за здравствено осигурување на Република Северна Македонија,***

*одржана на 18 декември 2023 година со почеток во 14.00 часот*

*во просториите на Фондот*

***Присутни членови на Управниот одбор:***

* *д-р Фадил Цана, претставник од Министерството за здравство – претседател;*
* *Дејан Николовски, претставник од Министерството за финансии – заменик на претседателот;*
* *д-р* *Љубиша Каранфиловски, претставник од Сојузот на синдикатите на Македонија – член;*
* *д-р Димитар Димитриевски, претставник од здружението на пензионерите – член;*
* *д-р спец. д-р сци. Тања Дејаноска, претставник на стопанствениците – член;*
* *дипл. фарм. спец. Маја Ковачева, претставник од Лекарската, Фармацевтската и Стоматолошката комора на Македонија – член.*

***Отсутни членови на Управниот одбор:***

* *проф. д-р Јадранка Дабовиќ Анастасовска, претставник на осигурениците   – член. Бидејќи со одлука на Собранието на Република Северна Македонија донесена на 12 декември 2023 година била избрана за судија на Уставниот суд, на 14 декември 2023 година поднесе оставка на функцијата член на Управниот одбор на Фондот.*

***Присутни од ФЗОРСМ:***

* *м-р Магдалена Филиповска Грашкоска, директор на ФЗОРСМ;*
* *д-р Асаф Абдурамани, В.Д. директор на ФЗОРСМ;*
* *Кристина Христова, директор на секторот за фармација (учествуваше во работата по точката 3 од дневниот ред на седницата);*
* *Фросина Цијевска, републички контролор – инспектор, во својство на член на Комисијатата за предлог референтни цени на лекови на Фондот (учествуваше во работата по точката 3 од дневниот ред на седницата);*
* *Соња Златановска, републички контролор – инспектор, во својство на член на Комисијатата за предлог референтни цени на лекови на Фондот (учествуваше во работата по точката 3 од дневниот ред на седницата);*
* *Јасминка Смилевска, директор на правниот сектор (учествуваше во работата по точките 5, 6, 7 и 8 од дневниот ред на седницата);*
* *д-р Игор Неловски, советник на директорот (учествуваше во работата по точките 6 и 8 од дневниот ред на седницата);*
* *Даниела Стојановска Џинговска, советник на директорот (учествуваше во работата по точката 9 од дневниот ред на седницата);*
* *Христо Трповски, раководител на одделението за регрес и судски постапки, во својство на записничар.*

*Седницата ја отвори и водеше претседателот на Управниот одбор Фадил Цана. На почетокот утврди дека се присутни шест членови на Управниот одбор, со што условите за полноважно работење и одлучување се исполнети. Со оглед на тоа, го прочита претходно доставениот*

***П Р Е Д Л О Г - Д Н Е В Е Н Р Е Д***

# Предлог за донесување Одлука за изменување на Одлуката за изменување на висината на вкупниот договорен надоместок во 2023 година на ПЗУ Клиничка болница „Аџибадем Систина“ донесена на седницата на Управниот одбор одржана на 27 ноември 2023 година во рамките на точката од дневниот ред со наслов „Анализа на движење на надоместоците на ПЗУ од болничката здравствена заштита од областа детска кардиохирургија“;

# Предлог за донесување на Одлука за формирање на Второстепена комисија за лекување во странство;

# Предлог за утврдување нови референтни цени на лекови од Листата на лекови кои паѓаат на товар на Фондот;

# Предлог за донесување Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко–консултативната здравствена заштита за 2023 година;

# Предлог за донесување Правилник за критериумите за склучување договори, начинот на плаќање и постапката за остварување на правото на биомедицинско потпомогнато оплодување во здравствените установи кои вршат специјалистичко-консултативна здравствена заштита и утврдување референтни цени на услуги од гинекологија и акушерство и од интервентна радиологија;

# Предлог за донесување Одлука за утврдување на формата и содржината на договорите и анексите на договорите што Фондот за здравствено осигурување на Република Северна Македонија ги склучува со здравствените установи заради купување здравствени услуги во интерес на осигурените лица;

# Предлог за донесување Правилник за изменување и дополнување на Правилникот за содржината и начинот на остварување на правата и обврските од задолжителното здравствено осигурување;

# Предлог за донесување Одлука за утврдување на обрасците предвидени во Правилникот за содржината и начинот на остварување на правата и обврските од задолжителното здравствено осигурување;

# Предлог за донесување Правилник за начин и методологија за утврдување на референтни цени на здравствени услуги за специјалистичко – консултативна и болничка здравствена заштита;

# Предлог за донесување на Правилник за изменување и дополнување на Правилникот за индикациите за остварување право на ортопедски и други помагала и Одлука за утврдување на референтни цени за заботехнички и забнопротетички помагала, што паѓаат на товар на Фондот за здравствено осигурување на Република Северна Македонија;

# Предлог за утврдување референтни цени на здравствени услуги;

# Предлог за донесување одлука за одредување надоместоци за специјалистички лаборатории кои за првпат склучуваат договор со Фондот со Предлог за изменување на Планот и програмата за здравствени услуги за 2023 година за новите лаборатории кои ќе склучуваат договори согласно новата одлука;

# Разгледување на Барање за зголемување на годишниот надоместок за извршување здравствени услуги согласно понудениот план за вид и обем за 2024 година на ПЗУ Оториномедика од Куманово;

# Разно.

*По изложувањето на предлог дневниот ред, претседателот праша дали има и други предлози за дневниот ред на денешната седница.*

*Директорката Филиповска Грашкоска наведе дека се предлага да се разгледа уште една точка - Предлог за донесување Одлука за изменување на Одлуката за утврдување на вкупниот договорен надоместок на јавните здравствени установи за 2023 година. Објасни дека Фондот во буџетот располага со нераспределени средства кои доколку не бидат искористени, односно барањата за плаќање не бидат доставени до Министерството за финансии до 25 декември, ќе останат неискористени и ќе треба да се вратат во државниот буџет. За крајниот датум добивме и пишано известување од Министерството за финансии – Сектор трезор. Затоа, се предлага средствата да бидат распределени на јавните здравствени установи за намирување на долгови и за тоа да се одлучува денес. Покрај тоа, наведе и дека сѐ уште не е подготвен целосниот материјал за точката 5 од предлог-дневниот ред. Имено, обрасците кои се составен дел на правилникот се испратени за лекторирање на Агенцијата за примена на јазикот што го зборуваат најмалку 20% од граѓаните на Република Северна Македонија, од каде сѐ уште не се вратени. Од таа причина, предлагаме оваа точка да се разгледува на следната седница, односно откога ќе добиеме одговор од Агенцијата.*

*Предлозите беа прифатени, по што за седницата едногласно се усвои следниот*

***Д Н Е В Е Н Р Е Д***

# Предлог за донесување Одлука за изменување на Одлуката за изменување на висината на вкупниот договорен надоместок во 2023 година на ПЗУ Клиничка болница „Аџибадем Систина“ донесена на седницата на Управниот одбор одржана на 27 ноември 2023 година во рамките на точката од дневниот ред со наслов „Анализа на движење на надоместоците на ПЗУ од болничката здравствена заштита од областа детска кардиохирургија“;

# Предлог за донесување на Одлука за формирање на Второстепена комисија за лекување во странство;

# Предлог за утврдување нови референтни цени на лекови од Листата на лекови кои паѓаат на товар на Фондот;

# Предлог за донесување Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко–консултативната здравствена заштита за 2023 година;

# Предлог за донесување Одлука за утврдување на формата и содржината на договорите и анексите на договорите што Фондот за здравствено осигурување на Република Северна Македонија ги склучува со здравствените установи заради купување здравствени услуги во интерес на осигурените лица;

# Предлог за донесување Правилник за изменување и дополнување на Правилникот за содржината и начинот на остварување на правата и обврските од задолжителното здравствено осигурување;

# Предлог за донесување Одлука за утврдување на обрасците предвидени во Правилникот за содржината и начинот на остварување на правата и обврските од задолжителното здравствено осигурување;

# Предлог за донесување Правилник за начин и методологија за утврдување на референтни цени на здравствени услуги за специјалистичко – консултативна и болничка здравствена заштита;

# Предлог за донесување на Правилник за изменување и дополнување на Правилникот за индикациите за остварување право на ортопедски и други помагала и Одлука за утврдување на референтни цени за заботехнички и забнопротетички помагала, што паѓаат на товар на Фондот за здравствено осигурување на Република Северна Македонија;

# Предлог за утврдување референтни цени на здравствени услуги;

# Предлог за донесување одлука за одредување надоместоци за специјалистички лаборатории кои за првпат склучуваат договор со Фондот со Предлог за изменување на Планот и програмата за здравствени услуги за 2023 година за новите лаборатории кои ќе склучуваат договори согласно новата одлука;

# Разгледување на Барање за зголемување на годишниот надоместок за извршување здравствени услуги согласно понудениот план за вид и обем за 2024 година на ПЗУ Оториномедика од Куманово;

# Предлог за донесување Одлука за изменување на Одлуката за утврдување на вкупниот договорен надоместок на јавните здравствени установи за 2023 година;

# Разно.

*Потоа се поделија материјалите за точките 11, 12 и 13, и се пристапи кон разгледување на точките на дневниот ред.*

# **ТОЧКА 1 -** Предлог за донесување Одлука за изменување на Одлуката за изменување на висината на вкупниот договорен надоместок во 2023 година на ПЗУ Клиничка болница „Аџибадем Систина“ донесена на седницата на Управниот одбор одржана на 27 ноември 2023 година во рамките на точката од дневниот ред со наслов „Анализа на движење на надоместоците на ПЗУ од болничката здравствена заштита од областа детска кардиохирургија“

*Претседателот Фадил Цана објасни дека по гласањето на минатата седница, кое следеше по дискусијата за Анализата на движење на надоместоците на ПЗУ од болничката здравствена заштита од областа детска кардиохирургија, добил дополнителни информации. Меѓу останатото, и дека „Аџибадем Систина“ сеуште има неискористени средства за каридохируршки операции. Овие информации се причината поради која предложил на денешната седница да се преиспита одлучувањето за донесување Одлука за изменување на висината на вкупниот договорен надоместок во 2023 година на ПЗУ Клиничка болница „Аџибадем Систина“. Кога на минатата седница одлучивме за одобрување дополнителни средства од 15 милиони денари, имавме впечаток дека тие се потребни и ги одобруваме за кардиохируршки операции на деца за кои немало средства, а всушност средствата за операции на деца и на возрасни во надоместокот не се поделени и сѐ уште има останати, така што може да се употребат и за операции на деца.*

*И Тања Дејаноска наведе дека и таа дополнително истражувала и дошла до сознание дека во „Аџибадем Систина“ средствата не се делат на средства наменети за операции на деца и на средства наменети за операции на возрасни.*

*Потоа претседателот го прочита и најновиот допис на „Аџибадем Систина“ до Управниот одбор и директорите на Фондот од 14 декември. Во него, по повод претходната одлука да се одобрат 15 милиони денари, се наведува дека и тие средства не биле доволни и дека ако не се одобрат дополнителни, пациентите кои имаат потреба да се оперираат ќе мора да се упатуваат во странство.*

*Во продолжение дисутираа и останатите членови на Управниот одбор изнесувајќи ги своите ставови за барањата на „Аџибадем Систина“.*

*Откако дискусијата беше исцрпена, согласно со предлогот на претседателот Фадил Цана, Управниот одбор едногласно донесе*

***Заклучок:***

* *Се поништува гласањето за донесување Одлука за изменување на висината на вкупниот договорен надоместок во 2023 година на ПЗУ Клиничка болница „Аџибадем Систина“ од Сто педесет и првата седница на Управниот одбор одржана на 27 ноември 2023 година;*
* *Се смета дека на Сто педесет и првата седница на Управниот одбор одржана на 27 ноември 2023 година не е донесена Одлука за изменување на висината на вкупниот договорен надоместок во 2023 година на ПЗУ Клиничка болница „Аџибадем Систина“.*

# **ТОЧКА 2-** Предлог за донесување на Одлука за формирање на Второстепена комисија за лекување во странство

*Претседателот Цана констатира дека за оваа точка нема подготвен материјал поради што не може да се разгледува и одлучува. Побара за следната седница да биде подготвена предлог одлука со конкретни имиња на членовите кои се предлага да бидат вклучени во составот на комисијата и тогаш Управниот одбор да одлучува.*

*Останатите членови се согласија со предлогот, со што се одлучи оваа точка да се симне од дневниот ред и да се разгледа на следната седница за кога од стручната служба на Фондот да биде подготвена предлог одлука со конкретни имиња на членовите.*

# **ТОЧКА 3 -** Предлог за утврдување нови референтни цени на лекови од Листата на лекови кои паѓаат на товар на Фондот

*Објаснување за предлогот даде Кристина Христова, објаснувајќи го текот на активностите преземени од Комисијатата за предлог референтни цени на лекови согласно со важечките прописи. Наведе дека во изминатиот период Комисијата работела на редовната годишна ревизија за 2023 година на референтните цени на лековите од Листата на лекови кои паѓаат на товар на Фондот, постапувала и ги разгледувала аспектите и можните влијанија и ефекти поврзани со утврдувањето на надоместоците за лекови кои Фондот ги утврдува во форма на референтни цени. Во работата била земена во вид и моменталната состојба за која била информирана во однос на прометот на лековите, формираните цени на лекови кои ги одобрува Министерството за здравство и тендерските цени на лекови. Комисијата посебно се осврнала и работела според одредбите од членот 4-а од Правилникот за начинот и методологијата за утврдување на референтни цени на лекови од Листата на лекови кои паѓаат на товар на Фондот, донесен оваа година, со кој се утврдија дополнителни критериуми за утврдување референтни цени на лекови. Во октомври комисијата ги објавила предлог-цените по што следел периодот за доставување забелешки. Биле доставени повеќе од 50 дописи од различни компании. Во поголемиот дел од нив, наведените информации, податоци и искази не биле целосни, јасни и прецизни, поради што заради разјаснување на забелешките во Фондот биле одржани дополнителни состаноци со 21 компанија. По спроведениот комплексен процес, Комисијата утврди дека 1. Постојат лекови за кои со донесување на одлука за нови пониски референтни цени, лековите би останале без доплата за осигурениците во примарната здравствена заштита, а во делот на болничката здравствена заштита лековите би добиле нова усогласена референтна цена со понуди од компаниите и со тендерски цени кои биле постигнати во минатиот период, што значи дека тука не би настанал финансиски импакт на буџетот на Фондот. 2. Постојат лекови за кои соодветно на ценовните трендови во референтните земји за Фондот и согласно методологијата на Фондот, произлегува дека треба да се зголемат нивните референтни цени, со што би се намалила доплатата од страна на осигурениците, а во тој дел би имало импакт на буџетот на Фондот во зависност и од идната потрошувачка на тие лекови. Кога се работи за лек од болничката позитивна листа, со зголемување на референтната цена би се намалила разликата со тендерски цени кои биле постигнати во минатиот период за тие лекови, што значи дека не би требало да има дополнителни финансиски импликации за буџетите за ЈЗУ доколку лековите се обезбедувани во континуитет за сите потреби на осигурениците на Фондот. 3. За поголем дел од предложените референтни цени нема услови за да се променат и според тоа поголемиот број на референтни цени би останале на ниво на важечките.*

*На прашање на претседателот Фадил Цана, на колку лекови им се зголемени цените, Кристина Христова наведе дека во табелата на работниот материјал е прикажано за секој одделен лек колкава е актуелната референтна цена а на колку се предлага да се утврди, односно кои цени се намалени, кои зголемени а кои остануваат исти. Бројот на лекови на кои им е зголемена цената е 39 во примарната а 19 во болничката здравствена заштита.*

*Маја Ковачева пак праша дали се зголемени цените на најтрошените лекови, односно какви се придобивките за осигурениците од предложените цени.*

*Директорката Филиповска Грашкоска одговори дека не може да се рече дека за осигурениците ќе има особени придобивки од новите цени, но постапката е спроведена согласно со прописите и со нејзиното спроведување е исполнета обврската од Правилникот за начинот и методологијата за утврдување на референтни цени на лекови за годишно ревидирање на цените.*

*Димитар Димитриевски праша дали ќе се избегне опасноста поради новите референтни цени, некои лекови да бидат неисплатливи за производителите па поради тоа повеќе да не ги пласираат на нашиот пазар.*

*Директорот Абдурамани одговори дека такво влијание би можела да има максималната цена која ја утврдува Министерството за здравство, а на фармацевтските фирми дури им одговара Фондот да има ниски референтни цени, зашто во таков случај осигурениците доплаќаат.*

*Потоа дискусијата продолжи со осврт и прашања и одговори за одделни лекови.*

*Маја Ковачева наведе дека не е задоволна од предлогот, посебно од групата А – лекови за примарната здравствена заштита. Ова од причина што се очекувало зголемување на референтните цени, со што би се намалило учеството на осигурените лица. Од порано предлагавме да се утврди нова методологија за референтните цени на лековите во која да не се зема најниската цена од референтните земји, туку да се пресметува просек од цените во референтните земји.*

*Тања Дејаноска наведе дека нема целосна доверба во комисијата која ги подготвила предлог референтните цени, затоа што не презела ништо за намалување на доплатата. Со оглед на тоа а и бидејќи немало доволно време за проучување и консултации во врска со работниот материјал, нема да гласа за предлогот, односно ќе биде воздржана.*

*По ова, расправата по точката 3 беше заклучена и се пристапи кон гласање за предложената одлука. Фадил Цана, Дејан Николовски, Љубиша Каранфиловски и Димитар Димитриевски гласаа за донесување на одлуката а Тања Дејаноска и Маја Ковачева се воздржаа од гласање. На тој начин, Управниот одбор со мнозинство на гласови донесе*

***Одлука***

# **за изменување и дополнување на Одлуката за утврдување на референтните цени на лекови кои се на Листата на лекови кои паѓаат на товар на Фондот за здравствено осигурување на Република Северна Македонија**

*со која се утврдија нови референтни цени за 130 генерики на лекови.*

***ТОЧКА 4 -*** *Предлог за донесување Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко–консултативната здравствена заштита за 2023 година*

*Во рамките на четвртата точка од дневниот ред, директорката Филиповска Грашкоска објасни дека се работи за промени на надоместоците на две здравствени установи соодветно на промените во кадарот – тимовите со кои ги извршуваат здравствените услуги.*

*По објаснувањето а согласно со предлогот содржан во работните материјали за седницата кој се состоеше од две одделни предлог - одлуки, Управниот одбор без дискусија едногласно донесе*

***Одлука***

***за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко – консултативната здравствена заштита по упат на избран лекар за 2023 година***

*со која се намали договорниот надоместок на една здравствена установа поради немање носител на дејноста во период од четири месеци, и*

***Одлука***

***за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко – консултативната здравствена заштита по упат на избран лекар за 2023 година***

*со која се намали договорниот надоместок на една здравствена установа поради промени во тимовите со кои ги извршува услугите во месеците ноември и декември.*

***ТОЧКА 5 -*** *Предлог за донесување Одлука за утврдување на формата и содржината на договорите и анексите на договорите што Фондот за здравствено осигурување на Република Северна Македонија ги склучува со здравствените установи заради купување здравствени услуги во интерес на осигурените лица*

*Вовед во предлогот од точката 5 даде директорката Филиповска Грашкоска наведувајќи дека е потребно обрасците на договорите, односно анексите да се усвојат на денешната седница како би можеле навремено да се склучат новите договори, пред сѐ со јавните здравствени установи.*

*Потоа Јасминка Смилевска подетално го објасни предлогот. Наведе дека на изготвувањето на текстовите на договорите и на анексите работеше интерсекторска работна група на Фондот, како и дека договорите со јавните здравствени установи истекуваат со истекот на годината и треба навремено да се склучат новите, бидејќи тие се услов и за исплаќање на платите во јавните здравствени установи. За приватните здравствени установи се подготвени анекси за продолжување на постоечките договори. Потоа ги објасни новините предвидени со новите договори и роковите за кои се продолжуват договорите со анекси за одделните видови на здравствени установи како и причините за тие рокови.*

*Во дискусијата по објаснувањето, во врска со анексот на договорите за вршење на хемодијализен третман во специјалистичко-консултативната здравствена заштита, претседателот Фадил Цана предложи наместо за две години, продолжувањето на договорот да се изврши за една година. Овој предлог беше прифатен и од останатите членови на Управниот одбор.*

*Потоа, откога беше извршена измената на рокот за продолжување на договорот за вршење на хемодијализен третман во специјалистичко-консултативната здравствена заштита од две на една година и дискусијата за оваа точка беше исцрпена, Управниот одбор едногласно донесе*

***Одлука***

***за утврдување на формата и содржината на договорите и анексите на договорите што Фондот за здравствено осигурување на Република Северна Македонија ги склучува со здравствените установи заради купување здравствени услуги во интерес на осигурените лица***

*со која се утврди формата и содржината на дванаесет договори и четири анекси на договори, и*

***Одлука***

***за утврдување на формата и содржината на договорите и анексите на договорите што Фондот за здравствено осигурување на Република Северна Македонија ги склучува со здравствените установи заради купување здравствени услуги во интерес на осигурените лица***

*со која се утврди формата и содржината на Договорот за пружање и плаќање здравствени услуги во специјалистичко-консултативната и болничката здравствена заштита во јавни здравствени установи.*

***ТОЧКА 6 -*** *Предлог за донесување Правилник за изменување и дополнување на Правилникот за содржината и начинот на остварување на правата и обврските од задолжителното здравствено осигурување*

*Објаснување на предлогот дадоа Игор Неловски и Јасминка Смилевска наведувајќи дека*

*поради појавените дилеми во праксата на дијагностичките лаборатории, се наметнала потреба од попрецизно уредување на упатувањето за вршење лабораториски анализи, односно попрецизно да се наведе кои лекари за какви лабораториски анализи може да издаваат упати на секое од трите нивоа на здравствена заштита.*

*Тања Дејаноска изрази стравување дека системот на упатување нема вградени сопирачки, односно протоколи кои ќе спречат да се упатува на лабораториски испитувања и кога тоа не е потребно а Игор Неловски објасни дека предложените дополнувања се токму во таа насока, бидејќи со нив се дефинира за какви сѐ потреби може да упатуваат лекарите.*

*Потоа се дискутираше за одделни лабораториски анализи, односно дали тие треба да се вршат по упат од специјалист или од матичниот лекар. Откако дискусијата беше исцрпена, предлогот беше ставен на гласање.*

*За донесување на предложениот правилник гласаа Фадил Цана, Дејан Николовски, Љубиша Каранфиловски, Димитар Димитриевски и Маја Ковачева а Тања Дејаноска се воздржа од гласање. На тој начин, Управниот одбор со мнозинство на гласови донесе*

***Правилник***

***за изменување и дополнување на Правилникот за содржината и начинот на остварување на правата и обврските од задолжителното здравствено осигурување***

*со кој се извршија дополнувања заради прецизирање на видовите на лабораториски испитувања за кои може да упатуваат одделни лекари.*

***ТОЧКА 7 -*** *Предлог за донесување Одлука за утврдување на обрасците предвидени во Правилникот за содржината и начинот на остварување на правата и обврските од задолжителното здравствено осигурување*

*Објаснување на предлогот даде Јасминка Смилевска. Наведе дека со предложената одлука се утврдуваат двојазичните, македонско-албански обрасци и се укинуваат специфичните обрасци кои беа воведени за време на пандемијата на Ковид-19 и се користеа само за нејзиното времетраење. Во останатите обрасци нема промени, туку само се кодифицираат на едно место сите важечки обрасци утврдени со голем број измени и дополнувања на одлуката. На тој начин одлуката ќе се донесе како целосно нова што ќе овозможи нејзино полесно користење.*

*По објаснувањето и кусата дискусија што следеше, Управниот одбор едногласно донесе*

***Одлука***

***за утврдување на обрасците предвидени во Правилникот за содржината и начинот на остварување на правата и обврските од задолжителното здравствено осигурување***

*со која се утврдија двојазичните македонско-албански обрасци, се укинаа специфичните обрасци кои се користеа за време на пандемијата на Ковид-19 и на едно место се кодифицира сите важечки обрасци**предвидени во Правилникот за содржината и начинот на остварување на правата и обврските од задолжителното здравствено осигурување.*

***ТОЧКА 8 -*** *Предлог за донесување Правилник за начин и методологија за утврдување на референтни цени на здравствени услуги за специјалистичко – консултативна и болничка здравствена заштита*

*Објаснување на предлогот од точката 8 на дневниот ред дадоа Јасминка Смилевска и Игор Неловски, наведувајќи дека заради исполнување и реализација на мерки и активности од Националната стратегија за спречување на корупцијата и судир на интереси за периодот 2021-2025 година, Фондот е задолжен да донесе Правилник за утврдување на референтни цени на здравствени услуги. Потоа започнаа со објаснување на одделните прашања што се уредуваат со правилникот, но претседателот на Управниот одбор Фадил Цана предложи разгледувањето на оваа точка од дневниот ред да се одложи за следната седница која ќе треба да се одржи наскоро.*

*Откако побараа мислење од претставниците на Фондот, дали разгледувањето на предлог правилникот може да се пролонгира за кус период, на што добија потврден одговор, останатите членови на Управниот одбор се согласија со предлогот на претседателот, по што едногласно се одлучи предлог правилникот да се разгледува на следната седница.*

***ТОЧКА 9 -*** *Предлог за донесување на Правилник за изменување и дополнување на Правилникот за индикациите за остварување право на ортопедски и други помагала и Одлука за утврдување на референтни цени за заботехнички и забнопротетички помагала, што паѓаат на товар на Фондот за здравствено осигурување на Република Северна Македонија*

*Објаснување на предлогот даде Даниела Стојановска Џинговска, претседател на комисијата за ортопедски и други помагала на Фондот. Наведе дека цените на заботехничките и забнопротетичките средства не биле променети петнаесетина години, а со измените на Правилникот за утврдување начин и методологија за утврдување цени на ортопедски и други помагала, за формирање и утврдување на референтната цена на заботехничките и забнопротетичките помагала, извршени оваа година се создадоа услови за тоа, односно за пореално валоризирање на трудот и трошоците. Со измената на правилникот се воспостави сосема нов начин на утврдување на референтните цени на забнотехничките и забнопротетичките помагала. Согласно со правилникот, сега референтната цена на тие помагала се утврдува со споредба на најниската цена на истовидното помагало во референтните земји утврдени со Законот за здравственото осигурување, цената добиена врз база на анализа спроведена од податоците добиени од најмалку една јавна здравствена установа во земјата, Стоматолошката комора на РСМ и Комората на приватното здравство, според податоци за трошоците за изработка на заботехнички и забнопротетички помагала кои се на товар на Фондот. Трошоците за изработка на заботехничките и забнопротетичките помагала ги вклучуваат трошоците за изработка на помагалата на товар на Фондот, трудот на здравствениот работник којшто го изработува помагалото, времетраењето за изработка на помагалото искажано во минути, трошоци за потрошен материјал и трошоци за тековно одржување на просториите и објектите, режиски трошоци. Вкупната референтна цена за заботехничките и забнопротетичките помагала која во себе ја содржи цената на здравствената услуга и цената на помагалото е повисока од постоечката цена за соодветно помагало. Но, зголемувањето е реално и оправдано ако се има во вид дека тие цени не биле променети подолг временски период а трошоците за изработка и материјалите се во постојан пораст.*

*Потоа истакна и дека новиот модел на формирање на референтната цена на помагалата, покрај позитивните, ќе има и одредени негативни страни, и тоа: 1. со зголемувањето на референтната цена на* *заботехнички и забнопротетички помагала автоматски се зголемува износот на партиципација којшто осигурените лица ќе го плаќаат за нив. Иако процентот на партиципација од 10 % останува ист, поради зголемената цена, се зголемува сумата на партиципацијата која треба да ја платат осигурените лица. 2. Правните лица, специјалистички ординации по стоматолошка протетика и ортодонција, кои имаат активен договор со Фондот за издавање ортопедски и други помагала, ќе изработуваат помал број заботехнички и забнопротетички помагала на товар на Фондот и осигурените лица со месеци ќе чекаат ред во ординациите за изработка на помагала на товар на Фондот. 3. Зголемувањето на референтната цена на заботехнички и забнопротетички помагала ќе услови потреба за зголемување на буџетот на тие правни субјекти од страна на Фондот. 4. Исто така, зголемувањето на референтните цени само на одредени помагала, како заботехничките помагала, ќе доведе до неминовна потреба за ревидирање на постоечките цени на останатите ортопедски и други помагала и евентуално нивно зголемување.*

*Потоа директорката Филиповска Грашкоска наведе дека за реализирање на новите референтни цени ќе бидат потребни значителни средства и со оглед на тоа праша дали би било прифатено, примената на цените да биде од 1 април 2024 година. Доколку се применуваат веднаш, без зголемување на буџетите на специјалистичките ординации по стоматолошка протетика и ортодонција со кои Фондот има договор, буџетите ќе се исцрпуваат побргу и ќе се даваат помалку услуги.*

*Тања Дејаноска истакна дека на специјалистите веќе им било ветено зголемување од 15% и дека Фондот веќе заштедил значителни средства со тоа што зголемувањето повеќе месеци сѐ уште не било извршено. Според тоа, не би требало да се чека повеќе. Потоа изнесе податоци за неколку градови во земјата од кои се гледа дека од возрасната структура на населението зависи од какви помагала во кој обем има потреба.*

*По ова, дискусијата за точката 9 беше исцрпена и Управниот одбор едногласно донесе*

***Правилник***

***за изменување и дополнување на Правилникот за индикациите за остварување право на ортопедски и други помагала***

*со кој во списокот на помагала кој е составен дел на правилникот се внесоа единечните цени со сите давачки на десет помагала, и*

***Одлука***

***за утврдување на референтни цени за заботехнички и забнопротетички помагала што паѓаат на товар на Фондот за здравствено осигурување на Република Северна Македонија***

*со која се утврдија референтни цени за изработка на десет заботехнички и забнопротетички помагала изработени од стандарден материјал.*

***ТОЧКА 10 –*** *Предлог за утврдување референтни цени на здравствени услуги*

*Бидејќи предлогот од точката 10 е поврзан со предлогот од точката 9, во чии рамки беше и дискутиран, Управниот одбор во рамките на точката 10 едногласно донесе и*

***Одлука***

***за утврдување на референтни цени за пакетите завршени епизоди на лекување за специјалистичко – консултативната стоматолошка здравствена заштита***

*со која се утврдија нови референтни цени за постоечки услуги и референтни цени за услуги кои за првпат се воведуваат.*

***ТОЧКА 11 -*** *Предлог за донесување одлука за одредување надоместоци за специјалистички лаборатории кои за првпат склучуваат договор со Фондот со Предлог за изменување на Планот и програмата за здравствени услуги за 2023 година за новите лаборатории кои ќе склучуваат договори согласно новата одлука*

*Претседателот Фадил Цана наведе дека овој предлог бил даден од негова страна на минатата седница кога не беше вклучен во дневниот ред затоа што директорите истакнаа дека најпрво треба да се направи детална анализа. Предлогот е, за лабораториските услуги од областа на дијагностичка лабораторија, за цитологија и за дијагностичка биохемиска лабораторија ЛУ-2, Фондот да обезбеди средства во износ од 400.000 денари месечно по тим за секоја лабораторија со која по прв пат склучува договор, со цел да се обезбеди правилна и пропорционална распределба на средствата при определувањето на договорениот надомест за ПЗУ-ата кои вршат ваков тип здравствена заштита и за осигурените лица кои ќе можат да ги добијат здравствените услуги во местото на живеење. Образложи дека сѐ поголем број на осигуреници имаат потреба од лабораториски услуги од областите на дијагностичка лабораторија, за цитологија и за дијагностичка биохемиска лабораторија ЛУ-2, што произлегува од пост пандемичниот период и се поголемиот број на специфични здравствени компликации за чија дијагностика е потребна специфична опрема и услуги од високо специјализиран кадар. За жал, јавното здравство не може да ги опслужи потребите на населението во моментов. Претходно определените месечни лимити за овој тип на лаборатории не беа изедначени ниту беа земени во вид зголемените трошоци за специјализираната опрема и материјали, зголемувањето на личните доходи на специјализираниот кадар и општите трошоци. Така, со основниот буџет кој го доделува Фондот немаше финансиска исплатливост за здравствените установи да склучат договор. Сѐ помал е интересот за отворање на диагностички лаборатории, а постојните се групираат во урбаните средини со цел да опстојат. Со зголемување на лимитот, би се привлекле нови лаборатории во дисперзирани средини, би се олеснило работењето на лекарите и би се намалило шетањето на осигурениците, затоа што основните параметри ќе можат да ги добијат во местото на живеење. Во моментов, со ваква измена на лимитите Фондот нема буџетска импликација, затоа што оваа измена ќе важи за нови здравствени установи кои добиле концесија за влез во мрежа од Министерството за здравство и кои за првпат склучуваат договор со Фондот. Сите други кои имаат договор со Фондот, веќе имаат буџети определени од Управниот одбор.*

*Маја Ковачева наведе дека ги запознала коморите кои ги претставува со предлогот а тие ја известиле дека за ова прашање ќе се одржи состанок по кој ќе известат за заземениот став.*

*Директорката Филиповска Грашкоска наведе дека во врска со ваков предлог, Фондот пред сѐ треба да ги има во вид финансиските импликации, како и дека веќе имало реакции од Сојузот на стопанските комори дека утврдувањето на повисоки надоместоци за нови лаборатории би ги ставило во нерамноправна положба оние лаборатории кои веќе имаат договор со Фондот.*

*Љубиша Каранфиловски побара за дискутирање на вакви предлози Управниот одбор најпрвин да добие од Фондот јасни и прецизни податоци какви импликации би имало нивното прифаќање.*

*Тања Дејаноска подели преглед на надоместоците на лабораториите изготвен од нејзина страна при што потенцира дека тој покажува дека во моментов 16 лаборатории добиваат 40% од средствата наменети за лабораториски услуги.*

*Потоа директорот Абдурамани наведе дека ќе биде побарано од секторот за финансиски прашања податок за тоа колку од постоечките цитолошки лаборатории имаат надоместок помал од 400.000 денари, зашто предлогот за утврдување на надоместок во таа висина за новите би наметнал потреба и надоместокот на постоечките да им се зголеми. Исто така, ќе треба да се анализира и прегледот изготвен од Тања Дејаноска.*

*По ова, расправата по единаесетата точка од дневниот ред беше заклучена а Управниот одбор едногласно донесе*

***Заклучок:***

* *За следната седница Фондот да подготви преглед на цитолошките лаборатории со кои има склучено договор, во кој ќе биде прикажано движењето на бројот на тимови и утврдениот надоместок на лабораториите;*
* *За следната седница Фондот да подготви преглед на лабораториите кои вршат лабораториски испитувања во специјалистичко-консултативната здравствена заштита (ЛУ-2) и висината на нивните надоместоци.*

***ТОЧКА 12 -*** *Разгледување на Барање за зголемување на годишниот надоместок за извршување здравствени услуги согласно понудениот план за вид и обем за 2024 година на ПЗУ Оториномедика од Куманово*

*ПЗУ Оториномедика во барањето укажува дека и покрај долгогодишното надминување на планот на видот и обемот на здравствени услуги, Фондот не и го зголемува надоместокот соодветно а другите здравствени установи од областа на оториноларингологијата на подрачјето на Куманово добиваат поголеми надоместоци. Во врска со тоа, претседателот Фадил Цана побара Фондот да обезбеди дополнителни податоци за надоместоците на другите здравствени установи од областа на оториноларингологијата на подрачјето на Куманово. Тие податоци да се однесуваат на движењето на реализираните услуги и надоместокот во изминатите години.*

*Со согласност на сите членови на Управниот одбор, се одлучи за барањето да се дискутира на друга седница, по обезбедување на податоците.*

***ТОЧКА 13 -*** *Предлог за донесување Одлука за изменување на Одлуката за утврдување на вкупниот договорен надоместок на јавните здравствени установи за 2023 година*

*Директорката Филиповска Грашкоска објасни дека Фондот во буџетот располага со нераспределени средства кои доколку не бидат искористени до крајот на годината, ќе треба да се вратат во државниот буџет. Според пишаното известување испратено од Министерството за финансии – Сектор трезор, последен ден за реализирање на средствата до кој барањата за плаќање може да се достават до Министерството е 25 декември. Затоа, предлагаме нераспределените средства во висина од 700 милиони денари да бидат употребени за намирување на долгови на јавните здравствени установи. Се предлага одобрување средства линеарно по 3 милиони денари а за оние здравствени установи кои имаат долгови помали од 3 милиони, одобрување средства за намирување на нивните долгови во целост. Потоа, преостанатите средства да се распределат процентуално на здравствените установи со долгови поголеми од 3 милиони, соодветно на висината на долгот.*

*По објаснувањето следеше дискусија на членовите на Управниот одбор во која Љубиша Каранфиловски укажа дека би било најцелисходно кога определувањето на средствата за одделни здравствени установи би било според тоа која здравствена установа за колку ги намалила долговите досега.*

*По исцрпувањето на дискусијата, Управниот одбор едногласно донесе*

***Одлука***

***за изменување на Одлуката за утврдување на вкупниот договорен надоместок на јавните здравствени установи за 2023 година***

*со која се извршија предложените измени на договорните надоместоци заради намирување, односно намалување на долговите на јавните здравствени установи.*

*Бидејќи не беа дадени предлози за дискутирање под точката 14 – Разно, со донесувањето на одлуката од точката 13 дневниот ред беше исцрпен и Управниот одбор во 18.20 часот заврши со работата на Сто педесет и втората седница.*

 ***Записничар, Управен одбор/Bordi drejtues***

 ***Христо Трповски Претседател/Kryetar,***

 ***Дејан Николовски***